E-39/2013

Mál þetta, sem dómtekið var föstudaginn 31. maí 2013, er höfðað fyrir Héraðsdómi Reykjavíkur af Securitas hf., Skeifunni 8, Reykjavík, með stefnu birtri 4. janúar 2013, á hendur K-kk-þgf Þ-kk-þgf I-kk-þgf, Tígulsteini, Mosfellsbæ.

Stefnandi krefst þess að stefndi verði dæmdur til að greiða sér 110.409 krónur ásamt dráttarvöxtum samkvæmt 1. mgr. 6. gr. laga um vexti og verðtryggingu nr. 38/2001 frá 23. júní 2012 til greiðsludags. Þá krefst stefnandi málskostnaðar.

Stefndi krefst sýknu af kröfum stefnanda og málskostnaðar.

Málavextir

Stefndi óskaði eftir því við stefnanda að fá sett upp viðvörunarkerfi að Tígulsteini í Mosfellsbæ. Gerðu aðilar með sér samning um heimavörn, sem dagsettur er 20. október 2005 og undirritaður af eiginkonu stefnda. Í nóvember 2008 óskaði stefndi eftir því við stefnanda að reikningar vegna þjónustu við heimavörnina yrðu framvegis gefnir út á Skýli 25 ehf., félag í hans eigu. Stefndi sagði upp þjónustusamningi við stefnanda 9. maí 2012. Fram kemur í gögnum málsins að 14 reikningar, sem gefnir höfðu verið út á Skýli 25 ehf. voru þá ógreiddir. Hinn 23. júní 2012 gaf stefnandi út reikninga á hendur stefnda vegna þeirrar fjárhæðar sem var í vanskilum. Stefndi, sem gaf skýrslu við aðalmeðferð málsins, hafnar greiðsluskyldu og ber fyrir sig að hann sé ekki aðili að málinu. Kveðst stefndi líta svo á að einkahlutafélagið hafi tekið yfir viðskipti við stefnanda og því beri honum ekki að greiða fyrir þjónustu vegna heimavarnarinnar.

Málsástæður og lagarök stefnanda

Stefnandi kveðst byggja kröfu sína á 14 reikningum vegna þjónustu við stefnda, sem hér greinir:

Nr. Útgáfudagur Gjalddagi Fjárhæð

1. 23.06.2012 23.06.2012 7.493,00

2. 23.06.2012 23.06.2012 7.493,00

3. 23.06.2012 23.06.2012 8.480,00

4. 23.06.2012 23.06.2012 7.493,00

5. 23.06.2012 23.06.2012 7.493,00

6. 23.06.2012 23.06.2012 7.493,00

7. 23.06.2012 23.06.2012 8.012,00

8. 23.06.2012 23.06.2012 8.012,00

9. 23.06.2012 23.06.2012 8.480,00

10. 23.06.2012 23.06.2012 8.480,00

11. 23.06.2012 23.06.2012 8.480,00

12. 23.06.2012 23.06.2012 7.494,00

13. 23.06.2012 23.06.2012 7.494,00

14. 23.06.2012 23.06.2012 8.012,00

Nemur stefnufjárhæð samtölu reikningsfjárhæða, auk dráttarvaxta og kostnaðar. Skuldin hafi ekki fengist greidd þrátt fyrir innheimtutilraunir og hafi stefnandi jafnframt borið kostnað af innheimtuviðvörun og milliinnheimtu.

Um lagarök vísar stefnandi til reglna samninga- og kröfuréttar um loforð og efndir fjárskuldbindinga. Um dráttarvexti, þ.m.t. vaxtavexti, er vísað til laga um vexti og verðtryggingu nr. 38/2001. Um málskostnaðarkröfu er vísað til 1. mgr. 130. gr. laga um meðferð einkamála nr. 91/1991 og um varnarþing til 33. gr. sömu laga.

Málsástæður og lagarök stefnda

Stefndi byggir sýknukröfu sína á því að hann sé ekki aðili að málinu. Skýli 25 ehf. hafi í nóvember 2008 tekið yfir viðskipti við stefnanda vegna heimavarnar að Tígulsteini. Hafi stefndi ekki heimilað stefnanda að færa skuld félagsins yfir á sig. Þá telur stefndi að stefnanda hafi verið óheimilt að gefa út kreditreikninga vegna þess eins að reikningar hafi ekki verið greiddir.

Um lagarök vísar stefndi til 1. tölul. 5. mgr. 13. gr. og 3. mgr. 20. gr. laga um virðisaukaskatt nr. 50/1988 og 2. mgr. 3. gr. reglugerðar um bókhald og tekjuskráningu virðisaukaskattsskyldra aðila nr. 50/1993, sbr. 23. gr. laga nr. 50/1988.

Niðurstaða

Stefnandi og stefndi gerðu með sér samning um heimavörn að Tígulsteini í Mosfellsbæ, dagsettan 20. október 2005. Í samningnum kemur fram að stefndi sé þjónustukaupi og greiðandi þjónustu. Samkvæmt skilmálum sem giltu um samninginn ber þjónustukaupa að greiða þjónustusala þóknun. Stefndi var áfram aðili að samningnum, þótt hann óskaði síðar eftir því að reikningar yrðu gefnir út á félag í hans eigu. Bar honum því eftir sem áður að greiða fyrir þjónustu vegna heimavarnarinnar samkvæmt samningnum.

Fram er komið í málinu að stefnandi hafi gefið út kreditreikninga á Skýli ehf. jafnhliða því að reikningar voru gefnir út á nafn stefnda. Ekki verður séð að málsástæður og lagarök sem stefndi vitnar til varðandi útgáfu kreditreikninga við vöruskil hafi þýðingu í málinu.

Samkvæmt framansögðu er fallist á að stefnda beri að greiða stefnanda skuld að fjárhæð 110.409 krónur, auk dráttarvaxta sem í dómsorði greinir. Með vísan til 1. mgr. 130. gr. laga nr. 91/1991 ber stefnda að greiða stefnanda málskostnað, sem samkvæmt framlögðum málskostnaðarreikningi nemur 227.000 krónum, auk innheimtukostnaðar, 11.650 krónur.

R-kvk-nf H-kvk-nf héraðsdómari kveður upp dóminn.

Dómsorð:

Stefndi, K-kk-nf Þ-kk-nf I-kk-nf, greiði stefnanda, Securitas hf., 110.409 krónur, ásamt dráttarvöxtum samkvæmt 1. mgr. 6. gr. laga um vexti og verðtryggingu nr. 38/2001 frá 23. júní 2012 til greiðsludags.

Stefndi greiði stefnanda 238.650 krónur í málskostnað.

R-kvk-nf H-kvk-nf